Maikls Emersons

**Maikls Ričards Emersons** (angļu: *Michael Richard Emerson*; dzimis 1954. gadā 7. septembrī) ir amerikāņu aktieris, kurš plašāk pazīstams kā Bens Lainuss seriālā "Pazudušie", Hеrolds Finčs seriālā *[[Person of Interest]]* un Līlands Taunsends seriālā "Ļaunums". Pazīstams arī ar lomām seriālos "Bulta" un "Elsbete", kā arī filmās "Zāģis", "Zorro leģenda" un "Neuzticīgā".

## Dzīvesgājums
Maikls Emersons piedzima 1952. gada 7. septembrī Sīdarrepidsā, Aiovas štatā, Ronaldam Emersonam, apdrošināšanas pārdevējam, un Kerolai Emersonai, bibliotekārei Demoinas Vēstures biedrībā. Emersons uzauga Tolido, kur viņš bija skolas pūtēju orķestra dalībnieks. Aktieris stāsta, ka viņš bija nedaudz "pazudis pusaudzis", kas pamudināja viņu pievienoties runas un debašu klubiem, un vēlāk viņš saka piedalīties skolas teātra izrādēs.

Pēc vidusskolas beigšanas Maikls Emersons saņēma akadēmisko stipendiju no Dreika universitātes Demoinā un iestājās tās teātra fakultātē. Viņš to absolvēja 1976. gadā, iegūstot bakalaura grādu teātra mākslā ar tēlotājmākslas specializāciju. Pēc tam viņš turpināja studijas Pārsonsa universitātē un Nacionālajā teātra institūtā Jūdžina O'Nīla Teātra centrā. 1980. gados Emersons pārcēlās uz Ņujorku, kur atrada maz aktiera darba iespēju. Lai sevi uzturētu, viņš strādāja mazumtirdzniecībā un par ilustratoru vairākām avīzēm. Ap šo laiku viņš satika savu pirmo sievu, kura ieteica viņam pārcelties uz Džeksonvilu Floridā, kur dzīvoja viņas ģimene. Emersons pieņēma šo ieteikumu un 1986. gadā pārcēlās uz turieni, kur vairākus gadus strādāja par aktieri un režisoru Džeksonvilas teātra iestudējumos.

1990. gadu sākumā Maikls Emersons izšķīrās no sievas un pat apsvēra iespēju pamest aktiermākslu, lai kļūtu par skolotāju. Tomēr, sekojot dramaturga drauga ieteikumam, viņš iestājās Alabamas Šekspīra universitātes aktiermākslas maģistra programmā. Pēc maģistra grāda iegūšanas Emersons atgriezās Ņujorkā, kur sāka piedalīties atzītās Brodvejas izrādēs. Emersona izrāviens teātrī notika 1997. gadā, kad viņš tika izvēlēts otrā plāna lomai iestudējumā, kas balstīts uz Oskara Vailda tiesas prāvu. Tomēr aktieris, kurš atveidoja Vaildu, tika atlaists, un viņa vietā tika izvēlēts Emersons. Pēc tam viņš saņēma kritiķu atzinību par savu sniegumu.

## Karjera
1990. gadā Maikls Emersons debitēja kā aktieris nelielā lomā mazbudžeta filmā *Orpheus Descending*. Savu pirmo lielo lomu viņš ieguva tikai 1998. gadā filmā "Sirds spēlītes". Tajā pašā gadā aktieris atteicās no piedāvājuma filmēties Maikla Beja filmā "Armagedons", izvēloties piedalīties teātra izrādē. 2000. gadā viņš piedalījās sešās seriāla *[[The Practice]]* sērijās, kas viņam atnesa pirmo atpazīstamību un ''Emmy'' balvu. Vēlāk, 2002. gadā, viņš piedalījās seriālu "X-faili. Slepenās lietas" un "Likums un kārtība" sērijās, kā arī atveidoja otrā plāna lomu filmā "Neuzticīga". 2004. gadā Emersons atveidoja otrā plāna lomu mazbudžeta filmā "Zāģis", kas vēlāk saņēma kritiķu atzinību un aizsāka veselu filmu sēriju. Pēc aktiera teiktā, filmēšanās šajā filmā bija sarežģīta, taču viņš piekrita tajā piedalīties galvenokārt filmas noslēguma dēļ.

Emersona loma seriālā *The Practice* piesaistīja seriāla "Pazudušie" producentu uzmanību, kuri uzaicināja viņu atveidot Henriju Geilu seriāla otrajā sezonā. Sākotnēji loma bija paredzēta tikai trim sērijām, taču, pateicoties producentu atzinībai par Emersona aktierspēli, viņi nolēma padarīt viņa tēlu par otrā plāna varoni, paplašinot viņa dalību līdz astoņām sērijām. Vēlāk tēls attīstījās, un izrādījās, ka viņa īstais vārds ir Bens Lainuss. Turpmākajās sezonās Maikls Emersons kļuva par vienu no galvenajiem varoņiem, parādoties kopumā 60 seriāla sērijās. Pēc aktiera teiktā, viņš pats nezināja, ka viņa tēls izrādīsies pavisam citāds, nekā bija gaidījis. Emersona atveidoto tēlu vairāki izdevumi ir ierindojuši starp visu laiku labākajiem televīzijas seriālu ļaundariem, un par šo lomu viņš ir saņēmis vairākas balvas, tostarp *Emmy* un Saturna balvu, kā arī nomināciju Zelta globusa balvai. 2011. gadā Maikls Emersons pievienojās seriālam *[[Person of Interest]]*, kas ir arī "Pazudušie" veidotāja Dž. Dž. Eibramsa projekts, un tajā Emersons atveidoja galveno lomu līdz seriāla noslēgumam 2016. gadā.

No 2017. līdz 2018. gadam Maikls Emersons parādījās septiņās seriāla "Bulta" sērijās. 2019. gadā aktieris saņēma seriāla "Ļaunums" pilotsērijas scenāriju un izrādīja interesi par dalību projektā; turklāt seriāla filmēšana notika Ņujorkā, kur dzīvo Emersons. Seriālā "Ļaunums" viņš atveidoja vienu no galvenajām lomām līdz seriāla noslēgumam 2024. gadā. No 2024. līdz 2025. gadam aktieris parādījās piecās seriāla "Elsbete" sērijās. 2024. gadā Maikls Emersons piedalījās vienā seriāla *[[Fallout (seriāls)|Fallout]]* sērijā, vēlāk atkārtojot savu lomu arī otrās sezonas sērijā.

## Personīgā dzīve
1998. gadā Maikls Emersons apprecējās ar aktrisi Keriju Prestonu. Prestone parādījās vairākās seriāla *Person of Interest* sērijās, kurās Emersons atveidoja galveno lomu. Savukārt Emersons piedalījās vairākās seriāla "Elsbete" sērijās, kurās Prestone atveido galveno lomu. Zināms, ka pārim ir viens bērns.

Pats Maikls Emersons ir klasiskās mūzikas un literatūras cienītājs. Papildus aktiera karjerai viņš atbalsta vietējās teātra izrādes Ņujorkā. Maikls Emersons ir arī tuvs draugs aktierim Terijam O'Kvīnam, ar kuru viņš sadraudzējās seriāla "Pazudušie" uzņemšanas laukumā.

## Filmogrāfija

### Lomas filmās

### Televīzija

## Atsauces

## Ārējās saites

*